b'\n_START_ARTICLE_\nSlovenska osamosvojitvena vojna\n_START_SECTION_\nPredhodni incidenti\n_START_PARAGRAPH_\nJugoslovanska ljudska armada je prvi\xc4\x8d oboro\xc5\xbeeno nastopila proti slovenski Teritorialni obrambi oktobra 1990, ko je zasedla Republi\xc5\xa1ki \xc5\xa1tab Teritorialne obrambe v Ljubljani. Navzlic pritiskom JLA je Teritorialna obramba v maju 1991 za\xc4\x8dela z usposabljanjem nabornikov v dveh u\xc4\x8dnih centrih: na Igu pri Ljubljani in v Pekrah pri Mariboru._NEWLINE_ 23. maja je JLA, na podlagi zaigranega incidenta v Pekrah, posku\xc5\xa1ala priti do voja\xc5\xa1kih obveznikov.\n_START_SECTION_\nSreda, 26. junija\n_START_PARAGRAPH_\nSlovenska skup\xc5\xa1\xc4\x8dina je ustavni zakon o samostojnosti sprejela 25. junija 1991, na mejnih prehodih so bile jugoslovanske table in zastave zamenjane s slovenskimi in postavljeni mejni prehodi proti Hrva\xc5\xa1ki. Isti ve\xc4\x8der se je v Beogradu sestal Zvezni izvr\xc5\xa1ni svet. Sprejel je odlok o zavarovanju dr\xc5\xbeavnih meja v Sloveniji, s \xc4\x8dimer sta imeli JLA in zvezna policija odprto pot za oboro\xc5\xbeen nastop proti Sloveniji. _NEWLINE_Voja\xc5\xa1ko-policijski nastop je bil v prvi fazi uperjen proti slovenskim mejam in letali\xc5\xa1\xc4\x8du Brnik. Ko bi bila Slovenija odrezana od sveta, bi v drugi fazi pri\xc5\xa1el na vrsto obra\xc4\x8dun z delom Slovenije, ki je zagovarjal samostojnost, zamenjali pa bi tudi staro politi\xc4\x8dno vodstvo z novim._NEWLINE_Proti mejnim prehodom z Italijo so 26. junija prve krenile oklepne enote re\xc5\xa1kega korpusa. Med potjo so naletele na nebranjene barikade in na spontan, ponekod zelo odlo\xc4\x8den nastop doma\xc4\x8dinov, zlasti v Vrhpolju. Neoboro\xc5\xbeeni prebivalci pohoda tankov niso mogli prepre\xc4\x8diti, odlo\xc4\x8dno pa so reagirali proti agresiji, kar je bilo pozneje zna\xc4\x8dilno za vso Slovenijo. Kot gro\xc5\xbenja slovenskim demonstrantom je v Diva\xc4\x8di ob 14.30 padel tudi prvi strel, ki ga je spro\xc5\xbeil oficir JLA. _NEWLINE_Taktika nastopa JLA proti slovenskim mejnim prehodom je bila opredeljena s posebnim ukazom, ki je najprej pozival k predaji prehoda, nato je sledila gro\xc5\xbenja z oro\xc5\xbejem in nazadnje streljanje v bli\xc5\xbeino prehoda in v centre odpora. Po izku\xc5\xa1njah na Kosovem in na Hrva\xc5\xa1kem je JLA tudi v Sloveniji aktivirala oboro\xc5\xbeene sile, vendar napa\xc4\x8dno predvidevala, da bodo tudi Slovenci pokorjeni brez te\xc5\xbeav. Zato so bile enote JLA brez ustrezne logisti\xc4\x8dne podpore za dalj\xc5\xa1e vojskovanje, upo\xc5\xa1tevana pa niso bila bistvena takti\xc4\x8dna na\xc4\x8dela, da tanki ne nastopajo brez podpore pehote. _NEWLINE_Enote za voja\xc5\xa1ki poseg proti Sloveniji so oblikovali ljubljanski, mariborski, re\xc5\xa1ki, zagreb\xc5\xa1ki in vara\xc5\xbedinski korpus ter letalski korpus JLA. Vsi so bili pod poveljstvom 5. armadnega poveljstva v Zagrebu. V Sloveniji je imela JLA pribli\xc5\xbeno 22.300 vojakov, slovenska Teritorialna obramba 16.000 pripadnikov, med vojno pa se je \xc5\xa1tevilo pove\xc4\x8dalo na 35.200. Slovenska policija je imela okoli 10.000 aktivnih in rezervnih pripadnikov, JLA pa je imela popolno premo\xc4\x8d v oro\xc5\xbeju in mo\xc4\x8dne oklepne enote s podporo vojnega letalstva. Slovenska vojska in policija sta imeli samo pehotno oboro\xc5\xbeitev, nekaj protiletalskih topov 20\xc2\xa0mm in minometov 82\xc2\xa0mm, vendar niti enega tanka, letala ali topni\xc5\xa1kih enot. Boju z oklepniki so bili namenjeni ro\xc4\x8dni raketometi Armbrust, obrambi pred nizko lete\xc4\x8dimi letali pa prenosne rakete Strela-2M.\n_START_SECTION_\n\xc4\x8cetrtek, 27. junija\n_START_PARAGRAPH_\nVojna za Slovenijo se je za\xc4\x8dela ob 1:15 pono\xc4\x8di, ko je protiletalska oklepna baterija JLA pri Metliki prestopila dr\xc5\xbeavno mejo. Ob 2:40 je iz voja\xc5\xa1nice na Vrhniki proti letali\xc5\xa1\xc4\x8du Brnik krenil 1. oklepni bataljon. _NEWLINE_Kolono oklepnikov, ki je prodirala skozi Belo krajino, je sestavljalo 12 bojnih oklepnih vozil s tricevnimi protiletalskimi topovi 20\xc2\xa0mm in ve\xc4\x8d tovornjakov. Ustavila jih je barikada v Pogancih. V stopnjevanju napetosti med pripadniki Teritorialne obrambe in vojaki so padli prvi streli. Ob 10.30 je kolona odpeljala proti Ljubljani, vendar jo je ob 15:45 ustavila zapora na cesti pri Medvedjeku._NEWLINE_Oklepni bataljon z Vrhnike je proti Brniku prodiral v dveh kolonah. Na poti je naletel na improvizirane, nebranjene barikade iz avtomobilov. Ena oklepna kolona je prodirala po avtocesti in ljubljanski obvoznici ter skozi Trzin in Menge\xc5\xa1, druga po stari cesti, pri \xc4\x8demer je po pomoti zavila v gozdove na To\xc5\xa1kem \xc4\x8delu in pri obra\xc4\x8danju na ozki cesti izgubila dva tanka. Prvi tanki so pri\xc5\xa1li na letali\xc5\xa1\xc4\x8de Brnik okoli 7. ure zjutraj. Zavzeli so okolico letali\xc5\xa1\xc4\x8da, enota Teritorialne obrambe pa jih je napadla okoli 18. ure. Po napadu so tanki zavzeli polo\xc5\xbeaj za kro\xc5\xbeno obrambo. _NEWLINE_V Trzinu so za kolono JLA z Vrhnike ostali trije oklepni transporterji in vozilo za zveze. Proti ve\xc4\x8deru so se iz dveh helikopterjev JLA izkrcali pripadniki diverzantskega odreda, ki so pri\xc5\xa1li na pomo\xc4\x8d oklepnikom. V pribli\xc5\xbeno 20 minut trajajo\xc4\x8dem spopadu s policijsko specialno enoto in Teritorialno obrambo so padli \xc5\xa1tirje vojaki JLA in pripadnik Teritorialne obrambe Edvard Peperko. Drugi vojaki JLA so se predali, vojaki diverzantskega odreda JLA pa so se umaknili proti Depali vasi in bili naslednji dan ujeti. _NEWLINE_Deset tankov je iz Maribora pribli\xc5\xbeno ob 9. uri odpeljalo proti \xc5\xa0entilju, pet tankov ter 10 oklepnikov pa proti Dravogradu. Kolono, ki je prodirala proti \xc5\xa0entilju, je ustavila branjena barikada v Pesnici. Okoli poldneva so jo za\xc4\x8deli obstreljevati in jo za\xc5\xbegali. Pripadniki Teritorialne obrambe so tanke napadli okoli 17.30. Na mostu \xc4\x8dez Dravo je bila zavrnjena tankovska kolona polkovnika Popova, ki je posku\xc5\xa1ala prodreti s hrva\xc5\xa1ke smeri. Ustavljena je bila oklepna kolona, ki je pri\xc5\xa1la v Slovenijo pri Razkri\xc5\xbeju._NEWLINE_V Dravogradu popoldan je 115. PDIV zajela zvezne policiste, ki so pristali s helikopterjem na stadionu._NEWLINE_Zve\xc4\x8der je bil pri vasi Rigonce ustavljen poizkus vdora oklepne kolone JLA. Ob 20.45 je bil z dvema minometoma 82\xc2\xa0mm izveden napad na letali\xc5\xa1\xc4\x8de Cerklje ob Krki, nato pa je ve\xc4\x8dina letal letali\xc5\xa1\xc4\x8de zapustila. Do ostrega spopada s kolono JLA je pri\xc5\xa1lo v Kosezah pred Ilirsko Bistrico, padli so trije vojaki JLA. Zve\xc4\x8der je bil sestreljen vodilni od treh helikopterjev Mil Mi-8 med poskusom raketiranja in desantiranja na 510. u\xc4\x8dni center TO na Igu in drugi s pilotom JNA kapetanom Antonom Mrlakom med kro\xc5\xbeenjem v o\xc5\xbeji branjeni zoni teritorialne obrambe  Ljubljane saj je preletaval nad samim sede\xc5\xbeem poveljstva. Po nekajkratnih poveljih in preklicih sestrelitve sta bili proti helikopterju izstreljeni dve raketi Strela. Prva je zgre\xc5\xa1ila in padla nekje v parku Tivoli. Druga izstreljena s strehe nekdanje poslovne stavbe Iskre pa je za\xc4\x8dela nizko spremljati cilj in ga zadela v Ro\xc5\xbeni dolini (danes tam stoji spomenik). Kasneje se je izkazalo, da je bil pilot slovenskega rodu namestnik poveljnika enote na Brniku kapetana Jo\xc5\xbeeta Jeri\xc4\x87a (Jeri\xc4\x87 je bil leta 1990 neposredno odgovoren komandi v JRV i PVO Beogradu za odvzem 12 letal Kragulj, ki so bila v lasti TO Slovenije). Mrlak se je na zadano nalogo sam javil. Pred tem naj bi se s Slovenskimi obrambnimi silami dogovarjal in pripravljal prelet 2-3 helikopterjev iz JLA v slovensko TO.\n_START_SECTION_\nPetek, 28. junija\n_START_PARAGRAPH_\nPono\xc4\x8di so slovenske oboro\xc5\xbeene sile krepile blokade in novo mobilizirane enote Teritorialne obrambe usmerjale proti zavzetim mejnim prehodom. Vse koordinacijske podskupine so dobile ukaz: \xc2\xbbNa vseh to\xc4\x8dkah, kjer so oboro\xc5\xbeene sile RS v takti\xc4\x8dni prednosti, izvr\xc5\xa1ite ofenzivne akcije proti okupatorskim enotam in objektom. Nasprotnika pozivajte k predaji, dolo\xc4\x8dite \xc4\x8dim kraj\xc5\xa1i rok in izvedite akcijo z vsem razpolo\xc5\xbeljivim oro\xc5\xbejem. Pri akcijah poskrbite za evakuacijo in varnost \xc5\xbeivljenj civilnega prebivalstva.\xc2\xab_NEWLINE_Tanki, ki so preno\xc4\x8dili pred barikado v Pesnici, so do sedme ure zjutraj barikado odstranili in nadaljevali z vo\xc5\xbenjo proti \xc5\xa0entilju. Ustavila jih je barikada na Ranci, pri Kani\xc5\xbei sta dva tanka obti\xc4\x8dala. Druge tanke je okoli 10.30 ustavila branjena barikada v \xc5\xa0trihovcu. Pripadniki Teritorialne obrambe in policije so tanke napadli. Po 11. uri so pri\xc5\xa1la tankom na pomo\xc4\x8d letala jugoslovanskega vojnega letalstva in raketirala ter obstreljevala barikado. Ob 13.30 so spet napadla \xc5\xa1tiri letala, pri tem so bili \xc5\xa1tirje vozniki tovornjakov ubiti. Tankovska kolona je nato barikado ob\xc5\xa1la, vendar se je kmalu ustavila. _NEWLINE_Kolona JLA iz Maribora v sestavi kamionov, oklepnih vozil in protiletalskih oklepnikov 20/3mm je ves \xc4\x8das svoje poti bila ovirana z barikadami na svoji poti do Koro\xc5\xa1ke. Ob 2:30 je napadla 28.samostojna \xc4\x8deta iz Mislinje in jo 400 m pred barikado v Dravogradu ustavila. S prihodom EPN juri\xc5\xa1nega odreda na to obmo\xc4\x8dje se je vnel nov spopad v katerem je \xc5\xbeal padel Vincenc Repnik okrog pol osmih isto\xc4\x8dasno pa tudi dva mili\xc4\x8dnika v bitki za Holmec, ki se je za\xc4\x8dela ob 5:30. Nosilka napada na Holmec je bila 115 PDIV \xc4\x8deta, ki je v sodelovanju z ostalimi enotami TO in policije prisilila JLA v stra\xc5\xbenici po peturnih bojih k predaji. _NEWLINE_Ob 9.50 so slovenske enote napadle oklepno kolono JLA na Medvedjeku. V napadih letalstva JLA je bilo ubitih \xc5\xa1est voznikov tovornjakov. _NEWLINE_V Limbu\xc5\xa1u pri Mariboru sta bila uspe\xc5\xa1no napadena dva tanka JLA. Na Gibini je bil ustavljen prodor oklepne kolone s Hrva\xc5\xa1ke. Pred Dravogradom je bila ustavljena oklepna kolona JLA, ki je prodrla iz Maribora. Po ostrem spopadu je bil zavzet mejni prehod Holmec. Padla sta dva policista in trije vojaki JLA, 91 je bilo zajetih. Enote Teritorialne obrambe so napadle voja\xc5\xa1nico Bukovje pri Dravogradu. Jugoslovanska letala so napadla letali\xc5\xa1\xc4\x8de Brnik, oddajnike Krim, Kum, Bo\xc4\x8d in Nanos ter Karavan\xc5\xa1ki predor, Ko\xc4\x8devsko Reko in Mursko Soboto. _NEWLINE_V Dravogradu sta ob 15:35 uri dva aviona MIG-21 raketirala okolico mostu. Na letali\xc5\xa1\xc4\x8du Turi\xc5\xa1ka vas -Slovenj Gradec je na isti letali streljala novoustanovljena enota LPA 20/1mm in eno letalo la\xc5\xbeje zadela. _NEWLINE_OB 17:30 sta dva lovca MIG 21 visoko preletela Dravograd zgre\xc5\xa1ila cilj in nadaljevala brez napada ter pri\xc5\xa1la v avstrijski zra\xc4\x8dni prostor. Avstrijska vojska na to ni bila pripravljena in je alarmirala svoje letalske sile ko sta Mig-a \xc5\xbee od\xc5\xa1la.  _NEWLINE_Oklepna kolona polkovnika Popova, ki je v Slovenijo prodrla pri Razkri\xc5\xbeju, je zavzela mejni prehod Gornja Radgona. Doma\xc4\x8di prostovoljci so ji za\xc5\xbegali tovorne avtomobile. Zavzeto je bilo skladi\xc5\xa1\xc4\x8de JLA v Borovnici, s \xc4\x8dimer se je oboro\xc5\xbeitev Teritorialni obrambi bistveno izbolj\xc5\xa1ala, zavzeli so skladi\xc5\xa1\xc4\x8de v Leskovcu, neuspe\xc5\xa1en pa je bil napad na voja\xc5\xa1nico v Ribnici. V \xc4\x8crni\xc4\x8dah v Vipavski dolini je Teritorialna obramba odgovorila na ogenj iz kolone JLA, dva vojaka sta padla. Enota Teritorialne obrambe je napadla vojake na mejnem prehodu Ro\xc5\xbena Dolina, dva tanka sta bila uni\xc4\x8dena, trije zajeti, trije vojaki JLA so padli, 98 pa je bilo ujetih. Zavzet je bil prislu\xc5\xa1kovalni center JLA na Ro\xc5\xbeniku pri Ljubljani in uni\xc4\x8den prislu\xc5\xa1kovalni center JLA na Suhi. Izvedena sta bila napada na voja\xc5\xa1nico \xc5\xa0kofja Loka in skladi\xc5\xa1\xc4\x8de JLA Drulovka. Na letali\xc5\xa1\xc4\x8du Brnik je JLA ubila dva avstrijska novinarja. Pono\xc4\x8di se je tankom ob letali\xc5\xa1\xc4\x8du pribli\xc5\xbeal pripadnik Teritorialne obrambe Peter Petri\xc4\x8d, streljal na poveljni\xc5\xa1ki tank, ranil poveljnika in pri tem izgubil \xc5\xbeivljenje. _NEWLINE_JLA je ob 21. uri razglasila prekinitev ognja, saj so bile obkoljene enote v vedno te\xc5\xbejem polo\xc5\xbeaju. JLA izgubi sistem poveljevanja enotam zaradi prekinitve dobave elektri\xc4\x8dnega toka in vode v blokiranih kasarnah. JNA se zaveda mo\xc5\xbenosti izbruha epidemije med svojimi vojaki. Morala vojakom zelo pade in \xc5\xbeelijo si domov.\n_START_SECTION_\nSobota, 29. junija\n_START_PARAGRAPH_\nV no\xc4\x8di s petka na soboto so se predstavniki Slovenije v Zagrebu sestali s tremi zunanjimi ministri Evropske skupnosti in predsednikom ZIS. Sprejeli so dogovor o ustavitvi sovra\xc5\xbenosti, ki pa je bil tako nejasen, da do njegove uresni\xc4\x8ditve ni pri\xc5\xa1lo. _NEWLINE_Dopoldne so se vdali vojaki in zvezni policisti, ki so bili obkoljeni v letalski bazi JLA na letali\xc5\xa1\xc4\x8du Brnik. V skladi\xc5\xa1\xc4\x8du goriva JLA v Mokronogu je podoficir streljal na poveljnika, ki se je hotel vdati, in grozil, da bo razstrelil rezervoar z gorivom. Uspe\xc5\xa1en je bil napad na bojno oklepno vozilo JLA pri Moretinih in spopad policistov z vojaki JLA pri \xc5\xa0kofijah. V \xc5\xa0trihovcu je bila razbita tankovska kolona, ki je prodirala proti \xc5\xa0entilju. Tanki razpadle kolone so pozneje sestavljali tankovsko \xc4\x8deto Teritorialne obrambe. Popoldne so se po pogajanjih predali vojaki JLA stra\xc5\xbenice Vrtojba, ki so bili okrepljeni z vojaki iz Vipave. Proti ve\xc4\x8deru pa so se po uspe\xc5\xa1ni akciji mili\xc4\x8dnikov predali vojaki JLA in zvezni mili\xc4\x8dniki na mednarodnem mejnem prehodu Vrtojba, skupaj se je vdalo 140 vojakov in 8 zveznih mili\xc4\x8dnikov, zase\xc5\xbeenih je bilo tudi 7 tankov._NEWLINE_Od Predsedstva RS in Vlade RS je JLA s pisnim ultimatom zahtevala kapitulacijo Slovenije. Zadnji rok je bil 30. junija ob 9. uri. Zve\xc4\x8der se je sestala slovenska skup\xc5\xa1\xc4\x8dina, se opredelila za mirno re\xc5\xa1itev krize, vendar slovenska neodvisnost ni smela biti ogro\xc5\xbeena.\n_START_SECTION_\nNedelja, 30. junija\n_START_PARAGRAPH_\nOb 9. uri je bil zra\xc4\x8dni alarm, z letali\xc5\xa1\xc4\x8d na Hrva\xc5\xa1kem so proti Sloveniji poletela letala JLA, vendar so se kmalu obrnila in vrnila na letali\xc5\xa1\xc4\x8da. V vara\xc5\xbedinskem, zagreb\xc5\xa1kem in re\xc5\xa1kem korpusu je JLA oblikovala nove sile za napad na Slovenijo. _NEWLINE_Enote Teritorialne obrambe so napadle plo\xc5\xa1\xc4\x8dad pred Karavan\xc5\xa1kim predorom, pono\xc4\x8di pa je bil sprejet dogovor o izro\xc4\x8ditvi predora. Zavzeli so center zvez nad Seno\xc5\xbee\xc4\x8dami. _NEWLINE_Iz zaplenjenih tankov je bila pri Novi Gorici organizirana tankovska \xc4\x8deta Teritorialne obrambe z devetimi tanki.\n_START_SECTION_\nPonedeljek, 1. julija\n_START_PARAGRAPH_\nOkoli pol treh zjutraj je pri\xc5\xa1lo do po\xc5\xbeara in eksplozije, ki je uni\xc4\x8dila skladi\xc5\xa1\xc4\x8de oro\xc5\xbeja JLA v \xc4\x8crnem Vrhu nad Idrijo. V skladi\xc5\xa1\xc4\x8du je bilo oro\xc5\xbeje slovenske Teritorialne obrambe. _NEWLINE_Po spopadu, v katerem je padel poveljnik, se je vdala stra\xc5\xbenica JLA v Novi vasi. JLA je s helikopterji z oznako Rde\xc4\x8dega kri\xc5\xbea dova\xc5\xbeala okrepitve in opremo obkoljenim enotam. Oklepna kolona na Medvedjeku se je pono\xc4\x8di izvlekla iz blokade, saj so enote TO po napadu letalstva JLA zapustile polo\xc5\xbeaje brez zavarovanja. Vojaki JLA so odstranili za\xc5\xa1\xc4\x8ditno ograjo na avtocesti in se z oklepniki po vzporedni cesti napotili v smeri Bre\xc5\xbeic. Kolona je v Krakovskem gozdu ponovno naletela na blokado TO. Po neuspelih pregovorih o predaji je bil ob 05.15 uri neuspe\xc5\xa1no izveden napad na kolono. Po klicu na pomo\xc4\x8d je JLA napadla z letali Jastreb. Uni\xc4\x8deno je bilo eno BOV vozilo in nekaj po\xc5\xa1kodovanih. Ubitih je bilo nekaj vojakov JLA in ranjen en teritorialec. TO so zapustile svoje polo\xc5\xbeaje \xc5\xbee pred letalskim napadom saj je bilo izdano obvestilo o prihodu letal JLA. Kolona je ostala razbita in nezavarovana, zato se je major Prodanovi\xc4\x8d, poveljujo\xc4\x8di kolone JLA, odlo\xc4\x8dil, da pe\xc5\xa1 z vojaki zapusti kolono. Odpravili so se preko Gorjancev v mati\xc4\x8dno enoto v Jastrebarskem. V bli\xc5\xbeini vasi Planina jih je dohitela in obkolila \xc5\xa1tevil\xc4\x8dno slab\xc5\xa1a posebna enota policije pod poveljstvom Andreja Bobeka. Z zvija\xc4\x8do so napravili vtis, da gre za veliko ve\xc4\x8djo enoto in po kratkih pregovorih se je major Prodanovi\xc4\x8d z enoto, brez borbe, predal. _NEWLINE_Zve\xc4\x8der je sledil nov ultimat JLA Sloveniji._NEWLINE_Zavzeto je bilo skladi\xc5\xa1\xc4\x8de MES Zalo\xc5\xa1ka Gorica.\n_START_SECTION_\nTorek, 2. julija\n_START_PARAGRAPH_\nDrugi julij je pomenil prelomnico v vojni za Slovenijo. Oklepnomehanizirani bataljon JLA iz Jastrebarskega je sku\xc5\xa1al prodreti v Slovenijo in re\xc5\xa1iti obkoljeno kolono v Krakovskem gozdu, vendar je bil zaradi dobre taktike TO preusmerjen na staro cesto kjer je bil ustavljen in zavrnjen v zasedi pri Prilipah. TO z snajperskim strelom zadene poveljujo\xc4\x8dega oficirja na tanku ostalo opravijo z RB-ci. Uni\xc4\x8den en tank T-84. Kupola tega tanka je sedaj razstavljena v muzeju Pivka.  _NEWLINE_V napadu JLA izgubi poveljnika enote ostanek se v paniki obrne nazaj proti Hrva\xc5\xa1ki saj nih\xc4\x8de od preostalih oficirev ni hotel prevzeti poveljstva nad kolono.  _NEWLINE_Ob 13:30 se je z ognjem iz tankovskih topov Teritorialne obrambe za\xc4\x8del napad na stra\xc5\xbenico JLA v \xc5\xa0entilju. Na polo\xc5\xbeaje vzhodno od mejnega prehoda je bilo izstreljenih 65 granat in na stra\xc5\xbenico 25 granat. Vojaki JLA so jo zapustili. _NEWLINE_OB 15:22 je enota LPA 20/1 mm streljala na 4 avione na Dobrovi pri Dravogradu, ki so takoj odleteli. V bli\xc5\xbeini blokirane kolone JLA v Dravogradu so ta letala odmetavala svetle\xc4\x8de vabe, ker je imela enota LPA 20/1mm tudi dve raketi STRELA -2M. _NEWLINE_ob 16:00 se je vnel ve\xc4\x8d urni boj v Dravogradu med kolono JLA, kasarno Bukovje in enotami TO obrambe. _NEWLINE_Ob 16:15 so na mejnem prehodu Gornja Radgona enote Teritorialne obrambe napadle oklepnike JLA, streljanje iz tankov pa je uni\xc4\x8dilo del mesta. Oklepnikom sta pomagali dve letali. _NEWLINE_Zavzeto je bilo skladi\xc5\xa1\xc4\x8de JLA v Lo\xc5\xbenici, ekonomija Rajhenav in nekdanja skladi\xc5\xa1\xc4\x8da Teritorialne obrambe na Prulah v Ljubljani. Letala JLA so napadla oddajnike na Nanosu, Kumu in v Dom\xc5\xbealah, barikadi pri \xc4\x8cate\xc5\xbeu in v Krakovskem gozdu. Po ostrem spopadu, v katerem je padel poveljnik, se je vdala stra\xc5\xbenica Kuzma. V Mariboru so iz voja\xc5\xa1nice Franca Rozmana-Staneta s havbicami streljali proti Pohorju. Pripadniki oboro\xc5\xbeenih sil TO pred Dravogradom so, po napadu letal JLA, od 15:30 do 21:30, do\xc5\xbeiveli nov spopad z oklepno kolono. _NEWLINE_Iz voja\xc5\xa1nice na Vrhniki so tanki odpeljali proti Ljubljani in proti Logatcu, vendar so jih na Cesarskem vrhu in v Sinji Gorici ustavili. Napadena je bila oklepna kolona v vasi Orehek, zavzeta sta bila mejna prehoda Ferneti\xc4\x8di in Gorjansko. _NEWLINE_Predsedstvo RS je ob 21. uri sprejelo sklep o enostranski ustavitvi ognja, pri \xc4\x8demer je ugotovilo, da je bila voja\xc5\xa1ka ofenziva iz Beograda \xc5\xbee zlomljena. V ve\xc4\x8dernih poro\xc4\x8dilih je na TV nastopil na\xc4\x8delnik General\xc5\xa1taba Blagoje Ad\xc5\xbei\xc4\x87 z gro\xc5\xbenjo: \xc2\xbbZagotovili bomo nadzor in stvari privedli do konca!\xc2\xab\n_START_SECTION_\nSreda, 3. julija\n_START_PARAGRAPH_\nIz voja\xc5\xa1nic v Beogradu je proti Sloveniji krenila gardna oklepnomehanizirana divizija, vendar je zaradi okvar iz ure v uro ve\xc4\x8dji del vozil ostajal ob cesti in pohod proti Sloveniji je propadel. Kasneje je ta enota razformirana. Potrebno je povedati, da je bila enota sestavljena iz samih oficirjev in podoficirjev, kar pa si JLA seveda ni mogla privo\xc5\xa1\xc4\x8diti.  _NEWLINE_Zjutraj so pripadniki Teritorialne obrambe in policije obkolili vojake JLA, ki so se umaknili iz stra\xc5\xbenice \xc5\xa0entilj. Brez boja sta se predala dva oficirja, trije podoficirji in 45 vojakov. Pri Vidmu ob \xc5\xa0\xc4\x8davnici je bil spopad z oklepno kolono, ki je prodirala proti Gornji Radgoni. Pri Radencih je bila dokon\xc4\x8dno ustavljena oklepna kolona JLA, ki je prodrla iz Hrva\xc5\xa1ke, da bi pomagala obkoljeni enoti na mejnem prehodu Gornja Radgona. Uspe\xc5\xa1en je bil napad na oklepno kolono na Kogu. Tudi JLA je sprejela dogovor o ustavitvi ognja. Helikopterji JLA z oznako Rde\xc4\x8dega kri\xc5\xbea so dova\xc5\xbeali okrepitve. Zaradi dogovora o premirju Slovenija ni ukrepala.\n_START_SECTION_\n\xc4\x8cetrtek, 4. julija\n_START_PARAGRAPH_\nTO je zasedla vse mejne prehode. Enote JLA se vra\xc4\x8dajo v voja\xc5\xa1nice in na Hrva\xc5\xa1ko. TO je dovolila umik tankovski koloni z Brnika in oklepni koloni pred Dravogradom. V Mariboru je ob napadu JLA na policijsko vozilo ubit policist Robert Hvalc. Oklepni koloni JLA je dovoljen umik iz Gornje Radgone.\n_START_SECTION_\nNedelja, 7. julija\n_START_PARAGRAPH_\nNa Brionih se je delegacija Evropske unije sestala s slovensko, hrva\xc5\xa1ko in zvezno delegacijo. Po petnajsturnih pogajanjih so sprejeli Brionsko deklaracijo, s katero so bile ustavljene sovra\xc5\xbenosti na ozemlju Slovenije, slovenska stran je za dobo treh mesecev zamrznila svoje osamosvojitvene aktivnosti, kljub temu pa sta slovenska vojska in policija ohranili popolno suverenost na slovenskem ozemlju.\n_START_SECTION_\nPovzetek\n_START_PARAGRAPH_\nPredsedstvo SFRJ je 18. julija sprejelo odlo\xc4\x8ditev, da se JLA v treh mesecih z oro\xc5\xbejem in opremo umakne iz Slovenije. Zadnji vojaki so Slovenijo zapustili skozi koprsko pristani\xc5\xa1\xc4\x8de v no\xc4\x8di s 25. na 26. oktober._NEWLINE_Vojna je, po do sedaj znanih podatkih, zahtevala skupno 76 \xc5\xbertev: 19 na slovenski strani, 45 na strani JLA, 12 pa je bilo tujih dr\xc5\xbeavljanov. Slovenska stran je imela 182 ranjenih, JLA pa 146. Enote TO so zajele 4693 pripadnikov JLA in 252 pripadnikov zvezne milice, JLA pa je imela v desetdnevnem spopadu uni\xc4\x8denih ali po\xc5\xa1kodovanih 31 tankov, 22 oklepnih transporterjev, 172 transportnih vozil in 6 helikopterjev.'